ด่วน! EA เตรียมตั้งโต๊ะแถลงบ่าย 3 โมง แจงเหตุข่าวลือกดหุ้นร่วงหนัก 2 วันติด
รองประธานเจ้าหน้าที่ผู้บริหาร EA ออกหนังสือชี้แจงหลังโซเชียลแชร์ข่าวลือประธานเจ้าหน้าที่บริหาร แอบไซฟ่อนเงิน และไม่แจ้ง ก.ล.ต. ปมขายหุ้นเข้ากองทุนทรัสต์ ยืนยันไม่เป็นความจริง พร้อมตั้งโต๊ะเคลียร์ทุกประเด็นบ่าย 3 โมง จับตาราคาเด้งกลับ
รองประธานเจ้าหน้าที่ผู้บริหาร EA ออกหนังสือชี้แจงหลังโซเชียลแชร์ข่าวลือประธานเจ้าหน้าที่บริหาร แอบไซฟ่อนเงิน และไม่แจ้ง ก.ล.ต. ปมขายหุ้นเข้ากองทุนทรัสต์ ยืนยันไม่เป็นความจริง พร้อมตั้งโต๊ะเคลียร์ทุกประเด็นบ่าย 3 โมง จับตาราคาเด้งกลับ
7 เม.ย. 2565

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA ออกหนังสือชี้แจงข้อมูลผ่านตลาดหลักทรัพย์ฯ เกี่ยวกับรายละเอียดการดำเนินโครงการต่างๆ ของบริษัทฯ เช่น โครงการโรงไฟฟ้าที่จังหวัดนครสวรรค์และ จังหวัดลำปาง โครงการนิคมอุตสาหกรรม บลูเทคซิตี้ จังหวัดฉะเชิงเทรา และกรณีการซื้อขายหุ้นของนายสมโภชน์ อาหุนัย ประธานเจ้าหน้าที่บริหาร นั้น ข้อมูลดังกล่าวไม่เป็นความจริงแต่อย่างใด
โดยบริษัทฯ อยู่ระหว่างดำเนินการรวบรวมข้อมูล และจะดำเนินคดีทั้งทางแพ่งและอาญาตามพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 และกฎหมายที่เกี่ยวข้องต่อบุคคลที่มีเจตนานำเข้าสู่ระบบคอมพิวเตอร์ที่บิดเบือนหรือปลอม ไม่ว่าทั้งหมดหรือบางส่วน หรือข้อมูลคอมพิวเตอร์อันเป็นเท็จ รวมทั้งการเผยแพร่ หรือส่งต่อซึ่งข้อมูลคอมพิวเตอร์ดังกล่าวโดยทุจริต หรือโดยหลอกลวง โดยประการที่น่าจะเกิดความเสียหายแก่บริษัทฯ ในด้านการกำกับดูแลกิจการที่ดี และต่อผู้ลงทุนรายย่อยเป็นจำนวนมากในด้านการลงทุน
การออกหนังสือชี้แจงของ EA สืบเนื่องมาจากเมื่อวันอังคารที่ผ่านมา มีผู้ใช้เฟซบุ๊กรายหนึ่ง ได้ออกมาโพสต์ข้อมูลความไม่ชอบมาพากลในการยักย้ายถ่ายเทเงินของ EA ไปเป็นเงินส่วนตัวของผู้บริหารบางคน ซึ่งเป็นเหตุการณ์ที่ผู้โพสต์อ้างว่าเกิดขึ้นในช่วงปี 2556 ถึง 2558 กับโครงการโซลาร์ฟาร์มและวินฟาร์ม รวมถึงการที่ผู้บริหารขายหุ้นเข้ากองทรัสต์แล้วไม่ได้แจ้งผ่าน ก.ล.ต.
โดยมีรายงานว่าเวลา 15.00 น. ผู้บริหาร EA จะให้สัมภาษณ์สื่อมวลชนทุกประเด็นที่สงสัย ถึงรายละเอียดเกี่ยวกับข่าวลือดังกล่าวทั้งหมดอีกครั้ง
อนึ่งช่วงภาคเช้าวันนี้ 7 เม.ย. 2565 ราคาหุ้น EA ปิดที่ระดับ 87.25 บาท ลดลง 7.00 บาท หรือลงไป 7.43% ด้วยมูลค่าการซื้อขาย 6,022.87 ล้านบาท แต่หากร่วมนับตั้งแต่แรงเทขายเมื่อวันศุกร์หลังเริ่มมีข่าวลือทำให้ 2 วันทำการราคาลงไป 12.75%